KIRJALLINEN KYSYMYS E-1847/02

esittäjä(t): Guido Bodrato (PPE-DE) komissiolle

(28. kesäkuuta 2002)

Aihe: Koordinoinnin puute yhteisön eläkejärjestelmän ja kansallisten eläkejärjestelmien välillä

Neuvoston 29. kesäkuuta 1998 antamalla asetuksella (EY) N:o 1606/98(1) laajennettiin sosiaaliturvaa koskevan asetuksen (ETY) N:o 1408/71(2) soveltamisalaa virkamiesten erityisjärjestelmiin.

Voivatko Euroopan yhteisöjen virkamiehet käyttää hyväkseen edellä mainittua asetusta 1606/98 täydentääkseen yhteenlaskettujen vakuutuskausien avulla eläkeoikeuttaan, joka on peräisin jäsenvaltioiden eläkejärjestelmistä, siis ajalta ennen heidän tulemistaan yhteisön toimielinten palvelukseen?

Eikö ole paradoksaalista, että yhteisön lainsäätäjä ei ole huolehtinut sellaisista erityisistä koordinointisäännöksistä yhteisön eläkejärjestelmän ja jäsenvaltioiden eläkejärjestelmien välillä, joilla taattaisiin niiden oikeuksien suojaaminen, jotka on hankittu tai joita ollaan hankkimassa asetuksen 1408/71 hengen mukaisen kansallisen lainsäädännön perusteella?

Vaikka on totta, että yhteisön virkamiehet voivat pyytää kansallisessa eläkejärjestelmässä maksamiensa osuuksien siirtämistä yhteisön eläkejärjestelmään, on totta sekin, että monet heistä eivät ole käyttäneet eivätkä käytä tätä mahdollisuutta hyväkseen joko siksi, etteivät he tiedä siitä, tai siksi, ettei heitä kiinnosta tällainen toimi, jota syystä tai toisesta ei pidetä sopivana.

Eikö komissio pidä voimassa olevaa järjestelmään puutteellisena? Eikö sitä pitäisi parantaa niin, että taataan kaikissa olosuhteissa hankittujen oikeuksien säilyminen?

(1) EYVL L 209, 25.7.1998, s. 1.

(2) EYVL L 149, 5.7.1971, s. 2.

Neil Kinnockin komission puolesta antama vastaus

(4. syyskuuta 2002)

Kesäkuun 29. päivänä vuonna 1998 annettu neuvoston asetus (EY) N:o 1606/98(1) koskee sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun asetuksen (ETY) N:o 574/72 muuttamista niiden soveltamisalan ulottamiseksi koskemaan virkamiesten erityisjärjestelmiä.

Asetuksen (ETY) N:o 1408/71 2 artikla koskee palkattuja työntekijöitä ja itsenäisiä ammatinharjoittajia, joihin sovelletaan tai on sovellettu yhden tai useamman jäsenvaltion lainsäädäntöä. Yhteisön henkilöstöön sovelletaan EU:n toimielinten järjestelmiä eikä jäsenvaltioiden sosiaaliturvalainsäädäntöä. Yhteisön henkilöstö ei voi näin ollen hyötyä kansallisen järjestelmän ja yhteisön henkilöstöön sovellettavan järjestelmän välisestä koordinoinnista, josta säädetään asetuksessa (ETY) N:o 1408/71, sellaisena kuin se on muutettuna neuvoston asetuksella (EY) N:o 1606/98.

Henkilöstösääntöjen liitteessä VIII säädetään, että virkamiehellä, joka siirtyy yhteisöjen palvelukseen sen jälkeen kun hän on eronnut tehtävistään hallintoelimessä, kansallisessa organisaatiossa tai kansainvälisessä organisaatiossa tai lopettanut toimintansa palkattuna työntekijänä tai itsenäisenä ammatinharjoittajana, on mahdollisuus vakinaistamisensa yhteydessä maksaa yhteisöille edellä mainittuja tehtäviä hoitaessaan saamiensa vanhuuseläkeoikeuksien vakuutusmatemaattinen arvo tai kiinteällä korolla laskettu arvo. Tällöin toimielin, jonka palveluksessa virkamies on, määrittää niiden palvelusvuosien lukumäärän, joka aiemman palvelusajan osalta otetaan huomioon sen omassa eläkejärjestelmässä, ottaen huomioon virkamiehen palkkaluokan vakinaistettaessa sekä vanhuuseläkkeen vakuutusmatemaattisen arvon tai kiinteällä korolla lasketun arvon (11 artiklan 2 kohta). Henkilöstösäännöillä ja asetuksella (ETY) N:o 1408/71 pyritään eri menettelyjä noudattaen samaan tavoitteeseen eli varmistamaan, että vapaan liikkuvuuden oikeuttaan harjoittavien työntekijöiden sosiaaliturva ei heikkene riippumatta siitä, liikkuvatko he EU:n maiden välillä vai siirtyvätkö he Euroopan yhteisön palvelukseen. Komissio ei näin ollen ole arvoisan parlamentin jäsenen kanssa yhtä mieltä tarpeesta vahvistaa erityinen säännös yhteisön ja jäsenvaltioiden eläkejärjestelmien koordinoimiseksi, eikä tätä ole myöskään koskaan vaadittu henkilöstön edustajien taholta.

Virkamiesten ja väliaikaisten toimihenkilöiden siirtyessä yhteisöjen palvelukseen heille toimitetaan Euroopan yhteisöjen virkamiehiin sovellettavat henkilöstösäännöt -asiakirja, joka sisältää edellä mainitun liitteessä VIII olevan 11 artiklan 2 kohdan kansallisen eläkejärjestelmän mukaisten oikeuksien siirtämisestä yhteisön järjestelmään. Virkamiehille ja väliaikaisille toimihenkilöille tarjotaan asiasta perinpohjaisia tietoja myös johdantoluennoilla ja hallinnollisissa tiedotteissa, joilla heille ilmoitetaan mahdollisista muutoksista. Yhteisöjen tuomioistuin vahvisti komission käyttämän tiedotusmenettelyn pätevyyden asiassa T-27-99(2) antamassaan tuomiossa.

Komissio haluaa niin ikään korostaa, että tämä henkilöstösääntöihin perustuva oikeus ei ole missään tapauksessa asianomaista henkilöä sitova velvoite. EU:n toimielinten virkamiehillä on vapaus valita, hakeako eläkeoikeuksien siirtoa vaiko ei, ja saatuaan toimielimeltään yksityiskohtaisesti määritellyn ehdotuksen he voivat vapaasti päättää siirtää oikeutensa tai jättää

ne edelliseen järjestelmään, jolloin heihin sovelletaan tältä osin kansallisia sääntöjä sekä neuvoston asetuksia (EY) N:o 1606/98 ja (ETY) N:o 1408/71 kansallisten järjestelmien mukaisten oikeuksien osalta.

(1) EYVL L 209, 25.7.1998.

(2) Ensimmäisen asteen tuomioistuimen asiassa Humbert Drabbe v. komissio 17. lokakuuta 2000 antama tuomio Oikeustapauskokoelma henkilöstöasiat 2000, s. IA-00213; II-00955.